Alueiden komitean lausunto aiheesta "Komission kertomus neuvostolle, Euroopan parlamentille, talous- ja sosiaalikomitealle ja alueiden komitealle rasismin ja muukalaisvihan seurantakeskuksen toiminnasta"



Virallinen lehti nro C 107 , 03/05/2002 s. 0024 - 0027



Alueiden komitean lausunto aiheesta "Komission kertomus neuvostolle, Euroopan parlamentille, talous- ja sosiaalikomitealle ja alueiden komitealle rasismin ja muukalaisvihan seurantakeskuksen toiminnasta" (2002/C 107/09) ALUEIDEN KOMITEA, joka ottaa huomioon komission kertomuksen neuvostolle, Euroopan parlamentille, talous- ja sosiaalikomitealle ja alueiden komitealle rasismin ja muukalaisvihan seurantakeskuksen toiminnasta (KOM(2000) 625 lopullinen), ottaa huomioon Euroopan komission 6. lokakuuta 2000 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 7. helmikuuta 2001 tekemän päätöksen antaa aihetta koskevan lausunnon valmistelu valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" tehtäväksi, ottaa huomioon seuraavista aiheista antamansa lausunnon: "Komission tiedonanto tietyistä yhteisön toimenpiteistä syrjinnän torjumiseksi" (KOM(1999) 564 lopullinen) "Ehdotus neuvoston direktiiviksi yhtäläistä kohtelua työssä ja ammatissa koskevista yleisistä puitteista" (KOM(1999) 565 lopullinen - 1999/0225 CNS) "Ehdotus neuvoston direktiiviksi rodusta tai etnisestä alkuperästä riippumattoman yhtäläisen kohtelun periaatteen täytäntöönpanosta" (KOM(1999) 566 lopullinen - 1999/0253 CNS) ja "Ehdotus neuvoston päätökseksi syrjinnän torjumista koskevan yhteisön toimintaohjelman perustamisesta vuosiksi 2001-2006" (KOM(1999) 567 lopullinen - 1999/0251 CNS) (CdR 513/1999 fin)(1), ottaa huomioon aiheesta "Rasismin vastainen toimintasuunnitelma" (KOM(98) 183 lopull.) antamansa lausunnon (CdR 369/98 fin)(2), ottaa huomioon valiokunta 5:n heinäkuun 16. päivänä 2001 hyväksymän lausuntoluonnoksen (CdR 67/2001 rev.), jonka esittelijä oli Peter Moore (UK, ELDR), Sheffieldin kaupunginvaltuutettu, sekä katsoo, että a) EU:n etnisten vähemmistöjen työllisyystilanteen tarkastelu osoittaa yleisesti, että työttömyys on etnisten vähemmistöjen keskuudessa muita yleisempää. Etnisten vähemmistöjen työttömyysluvut ovat huomattavasti suuremmat kuin muiden, ja etniset vähemmistöt on eristetty kaikkein matalapalkkaisimpiin tehtäviin. b) Alue- ja paikallisviranomaiset, jotka ovat ensisijaisia julkisen sektorin työllistäjiä ja hallinnoivat kansalaisyhteiskuntaa maan asukkaiden ja kansalaisten tasolla, vaikuttavat ja osallistuvat merkittävällä tavalla rasismin vastaisiin hankkeisiin ja hyvien käytänteiden kehittämiseen sekä toimeenpanevat ja arvioivat niitä. c) Kuntien ja alueiden johto on saatava kannattamaan myös jäsenvaltioiden ja EU:n strategioita, jotta ne saisivat taakseen jäsenvaltioiden ja Euroopan koko yhteiskunnan mahdollisimman vankan tuen ja oikeutuksen. d) On erittäin tärkeää valmistautua unionin laajentumiseen, jotta saadaan selkeä yleiskuva ehdokasmaiden nykytodellisuudesta ja ollaan valmiit kohtaamaan laajentumisen seurauksena mahdollisesti lisääntyvä maahanmuuton, työttömyyden yms. pelko. e) Tukemalla rasismin ja muukalaisvihan seurantakeskusta kaikin puolin ja varauksettomasti toteutetaan sovittuja periaatteita, joiden mukaisesti rasismin ja muukalaisvihan torjunta asetetaan etusijalle sekä jäsenvaltioissa että kansainvälisesti. f) On tunnettu tosiasia, että rasismia ja muukalaisvihaa voidaan tutkia myös kuvailemalla tilannetta, ilmiön seurauksia ja ilmenemismuotoja. g) EU saa rasismin ja muukalaisvihan seurantakeskuksen keräämistä, käsittelemistä, tutkimista ja levittämistä tiedoista nykyistä paremman yleiskäsityksen siitä, missä ja miten rasismi ja muukalaisviha ilmenevät. Unioni voi näin parantaa strategioitaan ja menetelmiään, joiden ansiosta yhteisöä koskevat tiedot ovat entistä vertailukelpoisempia, objektiivisempia, kattavampia ja luotettavampia. Seurantakeskuksen toiminta lisää myös jäsenvaltioiden korkeakoulujen tutkimuskeskusten, kansalaisjärjestöjen ja alan erityisten tukiryhmittymien/keskusten välistä yhteistyötä. h) Raxen-tietoverkon ansiosta rasismin ja muukalaisvihan seurantakeskus voi tiedottaa hyvistä käytänteistä Euroopan laajuisesti. i) Henkilöresurssit ovat avainasemassa laajennettaessa rasismin ja muukalaisvihan seurantakeskuksen työskentelyä sen hallintoneuvoston määrittelemien painopistealojen suuntaan, hyväksyi 14. ja 15. marraskuuta 2001 pitämässään 41. täysistunnossa (marraskuun 14. päivän kokouksessa) yksimielisesti seuraavan lausunnon. Alueiden komitea 1. katsoo, että yhä useammat henkilöt on saatava torjumaan rasismia, että yhteiskuntamme ja instituutioidemme rakenteita on pyrittävä muuttamaan ja että asenteita, tapoja ja arvoja on muutettava. Lisäksi komitea myöntää Euroopan unionin laajentumisen olevan kriittinen aihe. Näin ollen komitea suhtautuu myönteisesti rasismin ja muukalaisvihan seurantakeskuksen perustamiseen ja sille annettuun tehtävään. 2. katsoo, että rasismin ja muukalaisvihan seurantakeskuksella on objektiivinen tehtävä saada ihmiset tietoisiksi toimialaansa kuuluvista asioista, mikä on elintärkeää, jotta asiassa edetään EU:n tasolla. Komission, neuvoston, Euroopan parlamentin ja alueiden komitean on kaikin tavoin tuettava seurantakeskuksen toimintaa. 3. suosittaa, että rasismin ja muukalaisvihan seurantakeskus pyrkisi saamaan alue- ja paikallisviranomaiset mukaan toimintaansa siten, että niille sekä annetaan että niiltä kerätään tietoja. Tietojen vaihto voi tapahtua i) ottamalla tämä erityisesti huomioon yhteydenpidossa "kansallisten yhteyspisteiden" kanssa ii) tarjoamalla alueiden komitealle tilaisuus olla edustettuna seurantakeskuksen hallintoneuvostossa iii) laatimalla rasismin ja muukalaisvihan seurantakeskuksen vuosikertomus ja esittelemällä se alueiden komitealle, mikä edistäisi alue- ja paikallisviranomaisten kanssa käytävää jatkuvaa vuoropuhelua rasismin ja muukalaisvihan vastaisista toimista sekä tietojen vaihtoa ja tarjoaisi komitealle tilaisuuden osallistua tutkimukseen ja tiedonkeruuseen. 4. suosittaa, että rasismin ja muukalaisvihan seurantakeskuksen hallintoneuvosto jatkaisi työskentelyä tähänastisten saavutusten pohjalta ja suuntaisi toimintansa siten, että se i) selkiyttäisi organisatorista identiteettiään ja keskittyisi rasismin ja muukalaisvihan painopistealoihin ii) toteuttaisi painopistealoja keskittämällä panoksensa entistä enemmän strategiaan, johtamiseen ja neuvontaan iii) ottaisi työskentelynsä lähtökohdaksi tähänastiset pyöreän pöydän kokoukset, varmistaisi niiden jatkuvuuden ja sen, että jäsenvaltioiden asiantuntijat osallistuvat kokouksiin, ja hyödyntäisi jäsenvaltiokohtaisesti asioista perillä olevien kansalaisjärjestöjen panosta iv) kehittäisi hallintoneuvoston toimivallan jakoa esimerkiksi siten, että tiedemiehet ja tutkijat tai rahoituksen ja budjetin asiantuntijat jne. olisivat neuvostossa nykyistä paremmin edustettuina v) lujittaisi viestintää ja yhteistyötä jäsenvaltioiden hallitusten ja EU:n toimielinten kanssa vi) syventäisi ja laajentaisi yhteistyötä esimerkiksi sellaisten kansainvälisten elinten kanssa kuin rasismin ja suvaitsemattomuuden vastaisen komission ECRI:n ja kansalaisjärjestöjen verkostojen kanssa, tekisi niitä täydentävää työtä ja tehostaisi yhteisvaikutusta sovittamalla toimintansa mahdollisimman hyvin myös näiden tahojen ohjelmaan. 5. suosittaa, että rasismin ja muukalaisvihan seurantakeskus valmistautuisi asianmukaisesti ottamaan vastaan ehdokasmaiden asettamat haasteet ja niiden tarjoamat mahdollisuudet EU:n laajennuttua. Komitea suosittaa niin ikään, että seurantakeskus jatkaisi oikeutettua, tärkeää työtään sellaisen yhteiskunnan hyväksi, jossa on sijaa kaikille, ja tekisi edelleen yhteistyötä EU:n toimielinten kanssa esimerkiksi siten, että se: - seuraisi Kööpenhaminassa sovittuja kriteerejä, myös rasismin vastaisuutta - tutkisi, ovatko ehdokasvaltiot valmiit tekemään yhteistyötä seurantakeskuksen kanssa. 6. suosittaa, että seurantakeskuksen hallintoneuvostoa laajennetaan siten, että siinä on alueiden komitean edustajia. 7. kehottaa jäsenvaltioita, Euroopan komissiota, Euroopan parlamenttia ja neuvostoa tukemaan kaikilta osin, varauksettomasti ja julkisesti rasismin ja muukalaisvihan seurantakeskuksen arvokasta työskentelyä. 8. suosittaa, että rasismin ja muukalaisvihan seurantakeskusta tuetaan kaikin tavoin, jotta se voi laajentaa tutkimuskapasiteettiaan ja tutkia myös rasismin ja muukalaisvihan seurauksia (sitä, miten ilmiö vaikuttaa organisaatioihin, instituutioihin, kansalaisyhteiskuntaan, kansalaisjärjestöihin ja EU:n hallituksiin sellaisilla aloilla kuin terveydenhuolto, asuminen, koulutus jne.) ja siihen liittyviä toiminnallisia näkökohtia (tulevaisuuden toimintasuunnitelmien laadinnassa hyödynnettävää soveltavaa oppimista ja panostamista parhaiden käytänteiden suunnitteluun tältä pohjalta). Tällä tavoin myös kansalaisjärjestöt ja paikallisaktivistit saadaan mukaan rasismin ja muukalaisvihan seurantakeskuksen työskentelyyn. 9. suosittaa, että Raxenin täysimääräinen toiminta asetetaan yhdeksi ensisijaisista tavoitteista, koska rasismin ja muukalaisvihan seurantakeskuksen on ennen kaikkea toimitettava seurantatietoja. Järjestelmällisen tiedonkeruun on todettu olevan ensiarvoisen tärkeää ratkaistaessa rasismiin ja muukalaisvihaan liittyviä seikkoja, kuten - puutteellinen välikohtauksista ilmoittaminen tai ilmoittamatta jättäminen, joihin on useita syitä - syrjivien suuntausten ja käytänteiden kehityksen kartoittaminen sekä niiden torjuntatoimenpiteiden tehokkuus. 10. suosittaa, että rasismin ja muukalaisvihan seurantakeskuksen Internet-sivustoa luotaessa huomioidaan keskuksen tähänastiset saavutukset ja sitä kehitetään muun muassa seuraavasti: i) Selkiytetään sivustojen organisaatiokohtaista omaleimaisuutta. ii) Parannetaan sivuston toimituksellisia ja muotoseikkoja, jotta niitä olisi entistä helpompi selata. iii) Lisätään hyperlinkkejä asiakirja-arkistoihin. iv) Tehdään sivustosta mahdollisimman vastaanottava ja tiedotetaan siitä kohdekäyttäjille, jotta heitä olisi mahdollisimman paljon. v) Pohditaan, millä tavoin Internet-sivuilla voitaisiin hyödyntää rasismin ja muukalaisvihan seurantakeskuksen tiedotusta, tuotteita ja palveluita koskevaa asiakaskunnan palautetta. 11. toistaa ehdotuksensa, jotka alueiden komitea esitti 11. maaliskuuta 1999 antamassaan lausunnossa rasismin vastaisesta toimintasuunnitelmasta, ja kehottaa panemaan ehdotukset täytäntöön sovitulla tapaa. Komitea ehdotti lausunnossaan, että i) perustettaisiin toimielintenvälinen yhteysryhmä, joka koordinoisi ja edistäisi toimintaa Euroopan tasolla yhdessä rasismin ja muukalaisvihan seurantakeskuksen kanssa ii) annettaisiin rasismin ja muukalaisvihan seurantakeskukselle lisäkapasiteettia Raxenin välityksellä ja käynnistettäisiin uudenlaista yhteistyötä yhteisön toimielinten ja alueiden komitean välillä iii) myönnettäisiin eurooppalaisille organisaatioille ja verkostoille nykyistä enemmän määrärahoja rasismin vastaiseen toimintaan. 12. katsoo, että on kannustettava ja tuettava rasismin ja muukalaisvihan seurantakeskuksen työtä sen seuratessa ja lujittaessa Euroopan poliittisten puolueiden "Rasisminvastaisen yhteiskunnan peruskirjaa" (joka esiteltiin Utrechtissa pidetyssä konferenssissa helmikuussa 1998). 13. suosittaa, että nykyiset toimintatavat, joiden mukaisesti rasismin ja muukalaisvihan seurantakeskus kokoontuu pyöreän pöydän kokouksiin, pitää yhteyttä viestimiin ja järjestää konferensseja, ulotettaisiin myös poliittisten puolueiden paikallis- ja aluetason toimintaan. 14. painostaa jäsenvaltioita toimimaan yhteistyössä seurantakeskuksen kanssa niin, että saataisiin aikaan tietoja ja määritelmiä koskeva yhteinen lähestymistapa. Näin olisi mahdollista tehdä merkittäviä vertailuja ja analyysejä sekä yhtenäistää tuloksia. 15. suosittaa, että ulkoinen arviointi suoritettaisiin siten, että rasismin ja muukalaisvihan seurantakeskuksen johtokunnalle toimitetaan oikea-aikainen väliarviointiraportti, jotta rasismin ja muukalaisvihan seurantakeskus pystyy panemaan liikkeelle muutokset, joiden avulla kyetään kohtaamaan unionin laajentumisen sekä muiden tekijöiden aiheuttamat haasteet. Koska komissio tietää, ettei kolme vuotta ole tarpeeksi pitkä ajanjakso, jotta keskuksen toimintaa voitaisiin arvioida kokonaisvaltaisesti, AK suosittaa lisäksi, että toimintaa arvioitaisiin perusteellisesti vuonna 2004, jolloin sitä voidaan analysoida nykyistä keskitetymmin ja kattavammin. 16. suosittaa, että seurantakeskuksen henkilökuntaa koulutetaan edelleen ja kehitetään viestintää/yhteydenpitoa, komission menettelyjä ja suhteita tiedotusvälineisiin. Myös hyvä johtamistaito ja neuvonta auttavat sekä seurantakeskuksen henkilökuntaa että ulkopuolisia asianosaisia pitämään odotuksensa realistisina. 17. kannattaa komission kertomuksessa esitettyä suositusta perustaa julkisia hankintoja ja sopimuksia käsittelevä sisäinen neuvoa-antava komitea. Hallintoneuvoston on vielä vahvistettava komitean perustaminen. 18. suosittaa, että valittaisiin puolueettomin perustein rasisminvastaisuuden ja monimuotoisuuden hallinnan tunnettuja asiantuntijoita, jotka huolehtisivat kahdenkeskisestä tietojen vaihdosta. Seurantakeskus saisi näin työskentelynsä tueksi uuden luotettavan, objektiivisen tietolähteen. Bryssel 14. marraskuuta 2001. Alueiden komitean puheenjohtaja Jos Chabert (1) EYVL C 226, 8.8.2000, s. 1. (2) EYVL C 198, 14.7.1999, s. 48.